Charles Dion O'Banion

Charles Dion O'Banion a l'era ël cap d'un-a dle prinsipaj còche criminaj ëd Chicago dl'época ëd John Torrio e Al Capone.
Nassù dël 1892, soa mare a l'era mòrta che chiel a l'avìa sinch agn.
Da cit a fasìa ël corista a la catedral dël Cheur Sacrà, ma già da masnà a l'era stàit atirà a intré ant le còche.
Dël 1909 a l'é fasse tre mèis ëd përzon e d'àutri ses mèis doi agn apress, ma peui a l'ha avù soens ëd protession polìtiche a ten-lo fòra d'an përzon.
Marià con Viola, soa profession ofissial a l'era 'l fiorista.
Con l'advent dël proibissionism O'Banion a l'avìa acetà le propòste ëd Torrio pr'ëspartisse j'afé.
Ma ij rapòrt con la còca dij sicilian dij frej Genna a vnisìo viaman pì tendù e dël maj 1924 O'Banion a dis a Torrio ch'a l'ha peur e ch'a l'ha 'l proget d'artiresse an Colorado.
A-j propon, tanmé darié colp, d'assist-je a la consigna 'd na spedission ëd bira, fissà për ij 19 ëd maj.
Cola sèira a-i compariss ëdcò la polissìa; Torrio a dev paghé 12.500 dòlar ëd caussion për tiress-ne fòra chiel coj sò òm, ma a nufia ël tradiment e a pronta con ij Genna l'arvangia.
Ij 10 ëd novèmber, O'Banion a l'é massà da tre òm an sò negòssi 'd fiorista, al 738 ëd North State Street.
A l'é stàit sotrà al camposanto Mount Carmel.
Ofissialman sò sassinament a l'é restà nen arzolvù.

A pijene 'l pòst 'me cap ëd la còca a l'é stàit Hymie Weiss.

O'Banion, Charles Dion